ગામલોકો મારી પાસેથી કેટકેટલું જુદી-જુદી જાતનું કામ કરાવી રહ્યાં છે તે તમે જાણો છો? મારા થડને અઢેલીને પાણીની એક નાંદ ને એક માટલું પડ્યાં રહે છે. તરસ્યા થઈને આવતાં માણસો પાણી પીને ધરાયાના ઓડકાર ખાય છે. એ સાંભળીને મારું કાળજું ઠરે છે. કોઇપણ માંગલિક પ્રસંગે મારાં પાંદડા વપરાય છે. ગામમાં કોને ઘરે છોકરું જન્મ્યું છે એની મને ઝટ ખબર પડે; કારણકે બારમે દિવસે નામ પાડવામાં ‘ઓળી ઝોળી પીપળ પાન ….’ કરવું પડે ને એમાં મારાં પાંદડાંની જરૂર પડે જ.